«Secret in their eyes:»Uspennende Hollywood-remake 

Stjerner greier ikke å løfte denne nyinnspillingen av en Oscar-vinnende spenningsfilm 

I 2010 vant den glimrende psykologiske thrilleren Hemmeligheten i deres øyne fra Argentina en Oscar for beste fremmedspråklige film. 
Filmen er nå spilt inn på nytt med tre av Hollywoods største stjerner i hovedrollene. 
Det skal imidlertid mer til enn tre stjerner for å skape et fyrverkeri av denne filmen. 

Sjekk ut vår store guide til påskefilmene: 

Remaken Secret in Their Eyes fremstår like unødvendig som den bedrøvelige makeoveren Nicole Kidmans ansikt har fått de siste årene. 
I begge tilfeller har Hollywood tatt noe fullkomment og transformert det til en blek og glatt kopi. 

Gammel mordgåte 

Filmen handler om en 13 år gammel mordgåte som aldri ble løst. 
Da filmen starter, er den tidligere FBI-agenten Ray (Ejiofor) skråsikker på at han endelig er på sporet av den sadistiske morderen. 
Han kontakter derfor to tidligere kolleger (Kidman og Roberts) for å overtale dem til å gjenoppta saken. 
Filmen hopper hele tiden mellom nåtid (2015) og fortid (2002). 

Og hvis du synes TV-serien Mammon var litt krevende å følge med på, vil du garantert slite med å forstå hva som er fortid og nåtid i Secret in Their Eyes. 
Dermed ødelegges den potensielle spenningskurven litt. 
Hemmeligheten for publikum er imidlertid å følge nøye med på skuespillernes frisyrer. 
De er litt mer grå i 2015. 

Amerikansk kontekst 

Manuset er omskrevet noe for å passe inn i en amerikansk kontekst. 
I Secret in Their Eyes blir det lemlestede liket funnet like ved en moské, og det viser seg snart at drapsetterforskningen blir sabotert fordi FBIs førsteprioritet er å jakte på terrorister. 

Sjekk ut vår store guide til påskefilmene: 

De fleste nøkkelscenene fra den argentinske versjonen er beholdt, men de er blitt flatere og mer sjelløse i nyinnspillingen. 
Tam er også flørten mellom FBI-agent Ray og Nicole Kidmans karakter, Claire. 
I originalfilmen var ikke Claire bare vakker, hun var også usedvanlig verbal og sjarmerende. 
Her er hun redusert til en stiv pappfigur. 

Iskaldt grøss 

Secret in Their Eyes forsøker å være en spenningsfilm med dybde, som vil si noe universelt om at mennesker styres av begjær. 
Den stiller også spørsmål ved hva et menneske egentlig oppnår med å ta hevn. 
Problemet er bare at filmen er så usmart tråklet sammen at man hverken blir underholdt eller berørt, selv om filmen avsluttes med et iskaldt grøss. 

Det er derfor fristende å forslå følgende kinovettregel: 
Vend i tide – det er ingen skam å snu. 
I stedet for å ta turen på kino; grav deg ned i sofaen og se originalfilmen. 
Du finner den blant annet på Netflix og Itunes. 
